SL Uradni list Evropske unije CE 8/105

Četrtek, 25. september 2008

Kolektivno upravljanje avtorskih pravic na spletu

P6_TA(2008)0462

Resolucija Evropskega parlamenta z dne 25. septembra 2008 o kolektivnem čezmejnem upravljanju avtorskih in sorodnih pravic za zakonite spletne glasbene storitve

2010/C 8 E/19

Evropski parlament,

ob upoštevanju priporočila Komisije 2005/737/ES z dne 18. oktobra 2005 o kolektivnem čezmejnem upravljanju avtorskih in sorodnih pravic za zakonite spletne glasbene storitve (1) (v nadaljnjem besedilu „priporočilo iz leta 2005“),

ob upoštevanju Pogodbe o ustanovitvi Evropske skupnosti in zlasti členov 95 in 151 Pogodbe,

ob upoštevanju členov II-77 in II-82 Listine Evropske unije o temeljnih pravicah,

ob upoštevanju člena 97a Lizbonske pogodbe,

ob upoštevanju mednarodnih sporazumov, ki veljajo za glasbene pravice, in sicer Rimske konvencija z dne 26. oktobra 1961 za varstvo izvajalcev, proizvajalcev fonogramov in RTV organizacij, Bernske konvencije za varstvo književnih in umetniških del, Konvencije WIPO o avtorski pravici z dne 20. decembra 1996, pogodbe WIPO o izvedbah in fonogramih z dne 20. decembra 1996 in Sporazuma STO o trgovinskih vidikih pravic intelektualne lastnine (TRIPS) z dne 15. aprila 1994,

ob upoštevanju pravnega reda ES („acquis communautaire“) na področju avtorske in sorodnih pravic, ki velja za glasbene pravice, in sicer Direktive 2006/115/ES Evropskega parlamenta in Sveta z dne 12. decembra 2006 o pravici dajanja v najem in pravici posojanja ter o določenih pravicah, sorodnih avtorski pravici, na področju intelektualne lastnine (2), Direktive Sveta 93/83/EGS z dne 27. septembra 1993 o uskladitvi določenih pravil o avtorski in sorodnih pravicah v zvezi s satelitskim radiodifuznim oddajanjem in kabelsko retransmisijo (3), Direktive 2006/116/ES Evropskega parlamenta in Sveta z dne 12. decembra 2006 o trajanju varstva avtorske pravice in določenih sorodnih pravic (4) in Direktive 2001/29/ES Evropskega parlamenta in Sveta z dne 22. maja 2001 o usklajevanju določenih vidikov avtorske in sorodnih pravic v informacijski družbi (5),

ob upoštevanju zelene knjige Komisije z dne 19. julija 1995 o avtorski in sorodnih pravicah v informacijski družbi (KOM(1995)0382),

ob upoštevanju svoje resolucije z dne 15. maja 2003 o zaščiti avdiovizualnih izvajalcev (6),

ob upoštevanju svoje resolucije z dne 15. januarja 2004 o okviru Skupnosti za družbe za kolektivno upravljanje na področju avtorskih in sorodnih pravic (7),

ob upoštevanju sporočila Komisije z dne 16. aprila 2004 o upravljanju avtorskih in sorodnih pravic na notranjem trgu (KOM(2004)0261),

ob upoštevanju svoje resolucije z dne 5. julija 2006 o izvajanju Lizbonskega programa Skupnosti: Več raziskav in inovacij – naložba za rast in zaposlovanje – skupni pristop (8),

ob upoštevanju sporočila Komisije z dne 3. januarja 2008 o ustvarjalnih vsebinah na spletu na enotnem trgu (KOM(2007)0836),

ob upoštevanju svoje resolucije z dne 6. julija 2006 o svobodi izražanja na internetu (9),

ob upoštevanju svoje resolucije z dne 13. marca 2007 o priporočilu Komisije z dne 18. oktobra 2005 o kolektivnem čezmejnem upravljanju avtorskih in sorodnih pravic za zakonite internetne glasbene storitve (2005/737/ES) (10),

ob upoštevanju svoje resolucije z dne 4. septembra 2007 o pravnih in institucionalnih vidikih uporabe instrumentov „mehkega prava“ (11),

ob upoštevanju povzetega poročila o rezultatih spremljanja priporočila iz leta 2005 (12),

ob upoštevanju člena 108(5) svojega Poslovnika,

A. ker je v resoluciji z dne 13. marca 2007 Parlament pozvana Komisijo, naj pojasni, da priporočilo iz leta 2005 velja izključno za spletno prodajo glasbenih posnetkov, ter naj čim prej po obširnem posvetovanju z zainteresiranimi stranmi predlaga prožno direktivo, ki naj jo sprejmeta Parlament in Svet v postopku soodločanja, in sicer z namenom ureditve kolektivnega upravljanja avtorske in sorodnih pravic, kar zadeva čezmejne spletne glasbene storitve, ob upoštevanju posebnosti digitalne dobe in ob varovanju evropske kulturne raznovrstnosti, manjših zainteresiranih skupin in lokalnega repertoarja, ter ki bo temeljila na načelu enakega obravnavanja,

B. ker je Parlament v resoluciji z dne 13. marca 2007 izrazil mnenje, da bodo interesi avtorjev in s tem kulturna raznolikost v Evropi najbolje varovani z uvedbo poštenega in preglednega konkurenčnega sistema, ki ne znižuje dohodkov avtorjev,

1. opozarja, da so glede na ozemeljski naravo avtorske pravice in kljub obstoju Direktive 2001/29/ES razmere na področju kolektivnega upravljanja avtorske in sorodnih pravic za spletne storitve dejansko zapletene, zlasti zaradi pomanjkanja evropskih licenc;

2. meni, da se je za imetnike pravic in uporabnike, zlasti izdajatelje televizijskih programov, zaradi nesprejemanja zakonodaje kljub številnim resolucijam Parlamenta in odločitve, da se bo to področje poskušalo urediti s priporočilom, ustvarilo okolje pravne negotovosti;

3. poudarja, da je po drugi strani generalni direktorat Komisije za konkurenco na pobudo pritožbe uporabnikov posredoval z uvedbo postopka proti konfederaciji CISAC (mednarodna konfederacija društev pisateljev in skladateljev), ki med svojimi člani šteje 24 evropskih avtorskih društev; poudarja, da bo učinek odločitve v zvezi s tem tak, da bo onemogočen vsak poskus zadevnih strani, da bi si skupaj prizadevale za ustrezne rešitve, kot je denimo sistem za podeljevanje pravic na evropski ravni, in bo puščena prosta pot oligopolu določenega števila velikih avtorskih agencij, ki so z ekskluzivnimi dogovori vezani na izdajatelje, ki sodijo v svetovni repertoar; meni, da bo rezultat omejitev izbire in izumrtje malih avtorskih agencij, kar bo škodovalo manjšinskim kulturam;

4. meni, da poročilo o rezultatih spremljanja priporočila iz leta 2005 ne odraža natančno obstoječih razmer in ne upošteva mnenja, ki ga je izrazil Parlament v resoluciji z dne 13. marca 2007;

5. meni, da te razmere odražajo dejstvo, da je Komisija sklenila ignorirati opozorila Parlamenta, zlasti v resoluciji z dne 13. marca 2007, ki vključuje konkretne predloge za nadzorovano konkurenco, pa tudi zaščito in spodbude za manjšinske kulture v Evropski uniji;

6. poziva Komisijo, naj zagotovi, da je Parlament dejansko, kot sozakonodajalec, vključen v pobudo o ustvarjalnih vsebinah na spletu;

7. naroči svojemu predsedniku, naj to resolucijo posreduje Komisiji.

(1) UL L 276, 21.10.2005, str. 54.

(2) UL L 376, 27.12.2006, str. 28.

(3) UL L 248, 6.10.1993, str. 15.

(4) UL L 372, 27.12.2006, str. 12.

(5) UL L 167, 22.6.2001, str. 10.

(6) UL C 67 E, 17.3.2004, str. 293.

(7) UL C 92 E, 16.4.2004, str. 425.

(8) UL C 303 E, 13.12.2006, str. 640.

(9) UL C 303 E, 13.12.2006, str. 879.

(10) UL C 301 E, 13.12.2007, str. 64.

(11) UL C 187 E, 24.7.2008, str. 75.

(12) http://ec.europa.eu/internal_market/copyright/docs/management/monitoring-report_en.pdf.